Nos Renauz de Borg[…] cuens de Montbeliart et Hugues de Vienn[…] sires de Lonvy et de Pymont façons savoir a toz cex qui verrunt et orrunt cex presentes lettres que nos havons recehu et hau dou religioux home frere Amideu abbe dou Mirour et dou covent de cel maisme lue de lordre de Citia, quarante huit livres de bons esteven[…], por la cause et por la fayture dou poys de Lons et por doze montees de muire franches, les quex il hont et doivent havoir ou dit pois de Lons einsi cum il le dient. Et de la dite pecune nos nos tenons por bien paiez en bons deners numbrez. Apres nos les mettons en veraie, paisible et pure possession des dites doze montees de muyre et les lour baillons et delivrons en bone paix por faire lour profit et lour volunte. Apres nos volons, outroions et comandons que li diz abbes et li diz covenz dou Mirour puissent ordener ou faire lour bone volunte de la dite muire per lour ou per autrui totes les foiz que il voudrons et que il lour muire puissent comander, loyer ou accensir a cui que il voudront et faire lour plaisir et lour profit seinz nul contredit ou empachement de nos ou de nos gens einsi cum acostume lont saul le droit de nos et dautrui. En tesmoign[…] de la quel chose nos havons comande et fait mettre en cex lettres les seax de nos cours, faites et donees le jour de feste saint Ylaire, lan notre Seignour courant per mil doux cenz nonante et trois ou mois de janvyer.